Milers de colombians i colombianes es van concentrar el passat 24 de juny en diverses ciutats del país per viure en directe el moment més esperat: l'anunci a l'Havana de l'acord en el darrer punt de les negociacions entre el Govern i les FARC-EP.
Un anunci que representava ni més ni menys que el final de la guerra.
A Bogotà, una de les concentracions tenia lloc de manera simbòlica a la confluència de la carrera 7 amb el carrer 19, precisament el lloc on el 9 d'abril de 1948 va ser assassinat el líder Jorge Eliécer Gaitán i es va desencadenar la tremenda violència que ha sacsejat aquest país fins avui.
I va ser aquí on ahir es van produir les escenes emocionants d'enorme alegria, d'abraçades i plors entre les persones concentrades, entre les quals molts líders d'organitzacions socials de drets humans i també de víctimes d'aquest maleït conflicte.
Tots sabedors del gran privilegi que suposava estar allà compartint aquest moment històric.
També a Catalunya es va organitzar ràpidament a través de les xarxes socials un moviment d'eufòria i alegria desfermada entre els colombians i colombianes, però també entre moltes persones amigues del procés de pau.
I no era per menys: més de cinquanta anys de guerra, de dolor i de barbàrie estaven donant pas a la possibilitat de construir un país nou, i per una vegada, en pau.
El president Santos i el líder de la guerrilla, Timoleón Jiménez "Timochenko" envoltats pel secretari general de les Nacions Unides, Ban Ki-moon i els mandataris de Cuba, Veneçuela, El Salvador, Xile i Mèxic, així com pel ministre d'exteriors de Noruega, i representants especials de l'Organització d'Estats Americans, la Unió Europea, i els Estats Units, van anunciar de manera solemne els punts i la transcendència d'aquest acord.
També van anunciar que s'espera que l'acord definitiu de pau pugui estar enllestit en breu, i que l'acte formal podria tenir lloc aquesta vegada en territori colombià.
Serà a partir d'aquest moment que es produirà la concentració dels guerrillers, que deixaran les armes en un procés de verificació internacional liderat per les Nacions Unides, i que pot allargar-se fins a sis mesos.
Des del naixement de l'Agència Catalana de Cooperació al Desenvolupament la construcció de la pau a Colòmbia ha estat un eix fonamental del seu treball.
Són moltes les iniciatives i els projectes que al llarg de més de quinze anys s'han dut a terme en aquell país, i que han tractat de sumar esforços amb moltes altres iniciatives tant de la societat catalana com la colombiana, per fer realitat la pau a Colòmbia.
Ara, a més d'un moment d'alegria, també és un moment per reconèixer i felicitar a totes aquelles persones, entitats i institucions que han posat els seu gra de sorra en aquest llarg camí.
Però aquest procés de pau és encara molt fràgil.
Falten molts elements pendents de tancar i que són absolutament imprescindibles: arribar a un acord final amb les FARC, negociar un acord amb la guerrilla de l'ELN, i sobretot desmantellar les bandes paramilitars, que s'han rebel·lat clarament contra la pau.
L'amenaça d'aquests grups no és intrascendent.
Segons l'Oficina de l'Alt Comissionat per als Drets Humans (OACNUDH), els assassinats de defensors i defensores de drets humans han augmentat de forma alarmant: el 2015 van ser 63 els assassinats, i entre l'1 de gener i el 20 d'abril d'enguany ja portem més de 18 assassinats.
Fonts de les Nacions Unides asseguren que podria haver-hi més de 30.000 integrants armats en aquests grups.
El treball de la cooperació internacional no pot defallir ara.
Segurament és ara més que mai que cal sumar esforços perquè aquest camí esperançador que tot just comença pugui esdevenir una realitat.
S'ha de vetllar perquè aquests acords es compleixin (res seria més decebedor que no arribar a complir allò pactat).
Cal impulsar noves iniciatives en el camí de la pau per als altres agents armats, cal seguir construint ponts amb la societat civil, cal recolzar iniciatives de governabilitat, sobretot en els territoris...
Cal en suma, i com deia ahir el president Santos, "començar el gran repte de la construcció de la pau".
Delegat de l'Agència Catalana de Cooperació al Desenvolupament a Colòmbia